CELEX: 32020R0777
Language: hu
Date: 2020-06-12 00:00:00
Title: A Bizottság (EU) 2020/777 végrehajtási rendelete (2020. június 12.) az (EU) 2016/798 európai parlamenti és tanácsi irányelv átültetésére vonatkozó határidő meghosszabbítását követően az (EU) 2018/763 végrehajtási rendeletnek az alkalmazás kezdőnapjai és egyes átmeneti rendelkezések tekintetében történő módosításáról (EGT-vonatkozású szöveg)

15.6.2020   
               
               
                  HU
               
               
                  Az Európai Unió Hivatalos Lapja
               
               
                  L 188/1
               
            
         A BIZOTTSÁG (EU) 2020/777 VÉGREHAJTÁSI RENDELETE
         (2020. június 12.)
         az (EU) 2016/798 európai parlamenti és tanácsi irányelv átültetésére vonatkozó határidő meghosszabbítását követően az (EU) 2018/763 végrehajtási rendeletnek az alkalmazás kezdőnapjai és egyes átmeneti rendelkezések tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vasútbiztonságról szóló, 2016. május 11-i (EU) 2016/798 európai parlamenti és tanácsi irányelvre (1) és különösen annak 10. cikke (10) bekezdésére,
         mivel:
         
                     (1)
                  
                  
                     Az (EU) 2016/798 irányelvet az (EU) 2020/700 irányelv (2) módosította annak érdekében, hogy lehetővé tegye a tagállamok számára az (EU) 2016/798 irányelv 33. cikkének (1) bekezdésében említett rendelkezéseknek való megfeleléshez szükséges nemzeti törvényi, rendeleti és közigazgatási rendelkezések hatályba léptetésére vonatkozó határidő meghosszabbítását.
                  
               
                     (2)
                  
                  
                     A Covid19-világjárvány kitörése miatt késedelmet szenvedhet a 2004. április 29-i 2004/49/EK európai parlamenti és tanácsi irányelv (3) szerinti azon biztonsági tanúsítványok iránti kérelmek értékelése, amelyeket 2020. június 16. előtt kellett kiállítani. Ezért azokban a tagállamokban, amelyek az (EU) 2016/798 irányelv 33. cikkének (2) bekezdése szerint értesítést küldtek az Európai Unió Vasúti Ügynökségének (a továbbiakban: Ügynökség) és a Bizottságnak, és amelyekben az (EU) 2016/798 irányelvet 2020. június 16-tól kell alkalmazni, a nemzeti biztonsági hatóságnak a kérelmező kérésére az említett időpontot követően is el kell végeznie az értékelést. A nemzeti biztonsági hatóságnak 2020. október 30. előtt véglegesítenie kell a szóban forgó értékelést, és ki kell állítania a biztonsági tanúsítványt.
                  
               
                     (3)
                  
                  
                     Azon tagállamok esetében, amelyek az (EU) 2016/798 irányelv 33. cikke (2a) bekezdése szerint értesítést küldtek az Ügynökségnek és a Bizottságnak, az (EU) 2018/763 bizottsági végrehajtási rendelet (4) egyes rendelkezéseinek alkalmazását el kell halasztani, és azokat 2020. október 31-től kell alkalmazni. Az (EU) 2018/763 végrehajtási rendeletben meghatározott átmeneti rendelkezéseket szintén ki kell igazítani.
                  
               
                     (4)
                  
                  
                     Lehetséges, hogy egyes kérelmezők az (EU) 2018/763 végrehajtási rendelet szerinti kérelmeiket a jelenlegi alkalmazási határidőt figyelembe véve állították össze. Az (EU) 2018/763 végrehajtási rendeletnek megfelelően benyújtott kérelmeknek tartalmazniuk kell a vasúttársaságoknak a 2004/49/EK irányelv vagy az (EU) 2016/798 irányelv szerinti biztonsági tanúsításához szükséges valamennyi bizonyítékot. Ezért a kérelmezők számára lehetővé kell tenni, hogy az Ügynökséget és a Bizottságot az (EU) 2016/798 irányelv 33. cikke (2a) bekezdésének megfelelően értesítő tagállamok nemzeti biztonsági hatóságaihoz olyan kérelmet nyújtsanak be, amelyhez az (EU) 2018/763 bizottsági végrehajtási rendeletnek megfelelő bizonyítékokat csatolták. A nemzeti biztonsági hatóságoknak el kell fogadniuk ezeket a kérelmeket, és el kell tekinteniük a felülvizsgált kérelmek benyújtásától.
                  
               
                     (5)
                  
                  
                     Az (EU) 2018/763 végrehajtási rendeletet ezért ennek megfelelően módosítani kell.
                  
               
                     (6)
                  
                  
                     Az ebben a rendeletben előírt intézkedések összhangban vannak az (EU) 2016/798 irányelv 28. cikkének (1) bekezdésében említett bizottság véleményével,
                  
               
                     (7)
                  
                  
                     Az e rendeletben meghatározott intézkedések hatékonyságának biztosítása érdekében e rendeletnek az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            Az (EU) 2018/763 végrehajtási rendelet a következőképpen módosul:
            
                        1.
                     
                     
                        A 2. cikk (5) bekezdésének helyébe a következő szöveg lép:
                        
                                    »(5)
                                 
                                 
                                    »vonatkozó időpont«: 2019. június 16. azon tagállamok tekintetében, amelyek nem értesítették az Ügynökséget és a Bizottságot az (EU) 2016/798 irányelv 33. cikke (2) bekezdésének megfelelően arról, hogy meghosszabbították az említett irányelv átültetési időszakát. Az említett időpont 2020. június 16. azon tagállamok tekintetében, amelyek az (EU) 2016/798 irányelv 33. cikke (2) bekezdésének megfelelően értesítették az Ügynökséget és a Bizottságot arról, hogy meghosszabbították az említett irányelv átültetési időszakát, és amelyek nem küldtek az Ügynökségnek és a Bizottságnak az (EU) 2016/798 irányelv 33. cikkének (2a) bekezdése szerinti értesítést. Az említett időpont 2020. október 31. azon tagállamok tekintetében, amelyek az (EU) 2016/798 irányelv 33. cikke (2a) bekezdésének megfelelően értesítették az Ügynökséget és a Bizottságot arról, hogy kiterjesztették az említett irányelv átültetési időszakára vonatkozó hosszabbítást.«
                                 
                              
                  
                        2.
                     
                     
                        A 15. cikk a következőképpen módosul:
                        
                                    a)
                                 
                                 
                                    a cikk a következő (4a) bekezdéssel egészül ki:
                                    
                                       „(4a)   „Az (1)–(4) bekezdéstől eltérve azokban a tagállamokban, amelyek az (EU) 2016/798 irányelv 33. cikkének (2) bekezdése szerint értesítették az Ügynökséget és a Bizottságot, és amelyekben az (EU) 2016/798 irányelvet 2020. június 16-tól kell alkalmazni, a nemzeti biztonsági hatóság a kérelmező kérésére 2020. június 16-át követően is elvégzi a 2004/49/EK irányelv szerinti biztonsági tanúsítvány iránti kérelmek értékelését, feltéve, hogy még 2020. október 30. előtt kiállítja a biztonsági tanúsítványt.
                                       Amennyiben egy nemzeti biztonsági hatóság úgy véli, hogy 2020. október 30. előtt nem tudja kiállítani a biztonsági tanúsítványt, erről haladéktalanul tájékoztatja a kérelmezőt és az Ügynökséget, és ebben az esetben a (2)–(4) bekezdés alkalmazandó. ”;
                                    
                                 
                              
                                    b)
                                 
                                 
                                    a cikk a következő (6a) bekezdéssel egészül ki:
                                    
                                       „(6a)   Amennyiben a tervezett tevékenységi terület nem korlátozódik egyetlen tagállamra, az Ügynökség által 2020. június 16. és 2020. október 30. között kiállított egységes biztonsági tanúsítványokban ki kell zárni azon tagállamok hálózatát vagy hálózatait, amelyek az (EU) 2016/798 irányelv 33. cikkének (2a) bekezdése szerint értesítették az Ügynökséget és a Bizottságot. Azon tagállamok nemzeti biztonsági hatóságai, amelyek ilyen értesítést küldtek:
                                       
                                                   a)
                                                
                                                
                                                   az Ügynökség által kiállított egységes biztonsági tanúsítványt a 2004/49/EK irányelv 10. cikke (2) bekezdésének a) pontjával összhangban kiállított biztonsági tanúsítvány megfelelő részével egyenértékűnek tekintik;
                                                
                                             
                                                   b)
                                                
                                                
                                                   2020. június 16-tól kezdődően a 2004/49/EK irányelv 10. cikke (2) bekezdésének b) pontja szerinti biztonsági tanúsítványokat az egységes biztonsági tanúsítvány érvényességi idejét meg nem haladó érvényességi idővel adják ki. ”;
                                                
                                             
                                 
                              
                                    c)
                                 
                                 
                                    a (7) bekezdés helyébe a következő szöveg lép:
                                    
                                       „(7)   Az e cikk (2) bekezdésének a) pontjában, valamint (6) és (6a) bekezdésében említett esetekben a nemzeti biztonsági hatóságok és az Ügynökség együttműködnek egymással és összehangolják munkájukat az (EU) 2016/798 irányelv 10. cikke (3) bekezdésének a) pontjában említett elemekre vonatkozó értékelés elvégzése céljából. Ennek során az Ügynökség elfogadja a 2004/49/EK irányelv 10. cikke (2) bekezdésének a) pontjában említett, a nemzeti biztonsági hatóság által végzett értékelést. ”;
                                    
                                 
                              
                                    d)
                                 
                                 
                                    a cikk a következő (8) bekezdéssel egészül ki:
                                    
                                       „(8)   Azok a kérelmezők, akik a 2004/49/EK irányelv szerinti biztonsági tanúsítvány iránti kérelmet nyújtanak be az Ügynökséget és a Bizottságot az (EU) 2016/798 irányelv 33. cikke (2a) bekezdésének megfelelően értesítő tagállamokban, 2020. június 16. és 2020. október 30. között az I. mellékletnek megfelelően összeállított dossziét nyújthatnak be a nemzeti biztonsági hatóságoknak.
                                       Az első albekezdésben említett nemzeti biztonsági hatóságok a 2004/49/EK irányelv alkalmazásában elfogadják az e rendelet szerinti biztonsági tanúsítványok iránti kérelmeket.”;
                                    
                                 
                              
                  
                        3.
                     
                     
                        A 16. cikk helyébe a következő szöveg lép:
                        
                           „16. cikk
                           Hatályon kívül helyezés
                           A 653/2007/EK rendelet 2019. június 16-án hatályát veszti.
                           Az említett rendelet 2020. június 15-ig azonban továbbra is alkalmazandó azon tagállamok tekintetében, amelyek az (EU) 2016/798 irányelv 33. cikkének (2) bekezdése szerint értesítették az Ügynökséget és a Bizottságot arról, hogy meghosszabbították az említett irányelv átültetési időszakát, és amelyek nem küldtek az Ügynökségnek és a Bizottságnak az (EU) 2016/798 irányelv 33. cikkének (2a) bekezdése szerinti értesítést.
                           Az említett rendelet 2020. október 30-ig továbbra is alkalmazandó azon tagállamok tekintetében, amelyek az (EU) 2016/798 irányelv 33. cikkének (2a) bekezdése értelmében értesítették az Ügynökséget és a Bizottságot arról, hogy meghosszabbították az említett irányelv átültetési időszakát.”;
                        
                     
                  
                        4.
                     
                     
                        A 17. cikk második albekezdésének helyébe a következő szöveg lép:
                        „Ezt a rendeletet 2019. június 16-tól kell alkalmazni azokban a tagállamokban, amelyek nem küldtek az Ügynökségnek és a Bizottságnak az (EU) 2016/798 irányelv 33. cikkének (2) bekezdése szerinti értesítést.
                        Ezt a rendeletet 2020. június 16-tól kell alkalmazni azokban a tagállamokban, amelyek az (EU) 2016/798 irányelv 33. cikkének (2) bekezdése szerint értesítették az Ügynökséget és a Bizottságot, és amelyek nem küldtek az Ügynökségnek és a Bizottságnak az (EU) 2016/798 irányelv 33. cikkének (2a) bekezdése szerinti értesítést.
                        Ezt a rendeletet 2020. október 31-től valamennyi tagállamban alkalmazni kell.
                        A 15. cikk (1), (2), (3) és (7) bekezdését azonban 2019. február 16-tól, a 15. cikk (6) bekezdését pedig 2019. június 16-tól valamennyi tagállamban alkalmazni kell.
                        A 15. cikk (6a) bekezdését 2020. június 16-tól valamennyi tagállamban alkalmazni kell.
                        A 15. cikk (8) bekezdését 2020. június 16-tól kell alkalmazni azon tagállamokban, amelyek az (EU) 2016/797 irányelv 57. cikkének (2a) bekezdése szerinti értesítést küldtek az Ügynökségnek és a Bizottságnak.”
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 12-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2016.5.26., 102. o.
         
         
            (2)  Az Európai Parlament és a Tanács (EU) 2020/700 irányelve (2020. május 25.) az (EU) 2016/797 és az (EU) 2016/798 irányelvnek az átültetési határidő meghosszabbítása tekintetében történő módosításáról (HL L 165., 2020.5.27., 27. o.).
         
            (3)  Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (HL L 164., 2004.4.30., 44. o.).
         
            (4)  A Bizottság (EU) 2018/763 végrehajtási rendelete (2018. április 9.) az (EU) 2016/798 európai parlamenti és tanácsi irányelv alapján egységes biztonsági tanúsítványok vasúti társaságok részére történő kiadására vonatkozó gyakorlati szabályok megállapításáról, valamint a 653/2007/EK bizottsági rendelet hatályon kívül helyezéséről (HL L 129., 2018.5.25., 49. o.).